Teijo Kontio oli pudota ”miesansaan”, koska eron jälkeen kaverit olivat kaikonneet – nyt hän tukee muita samassa tilanteessa olevia miehiä

Yksinäisyys on riski miesten hyvinvoinnin kannalta. Miesten yksinäisyyttä lisää usein etenkin ero, sairaus, köyhyys tai työttömyys.

Avioero oli Teijo Kontiolle kova paikka: hän tunsi menettävänsä puolison lisäksi parhaan ystävänsä. Kontio pääsi lopulta erokriisistä jaloilleen ja auttaa nykyisin muita yksinäisiä Miessakkien Miesluurissa.­

Eräänä päivänä uimahallissa Teijo Kontion, 49, kymmenvuotias tytär kysyi: ”Isä, mitä sinä teit ennen kuin tapasit äidin?”

Isä vastasi, että hän retkeili ja kalasti. Tytär totesi: ”Hyvä, nyt me aletaan tehdä sitten niitä yhdessä.”

Kommentti pysäytti. Tytär kantoi huolta isänsä yksinäisyydestä. Teijo ymmärsi, että oli jäänyt eron jälkeen sosiaalisesti tyhjän päälle.